Kvadrat 500

Kvadrat 500 (), alebo Národná galéria Kvadrat 500 () je budova galérie z druhej polovice 19. storočia, ktorá sa nachádza v meste Sofia, v Sofijskej oblasti, v západnom Bulharsku.

Je jedným z objektov bulharskej Národnej galérie.

 Historické názvy 
Budova bola v minulosti známa ako Štátna tlačiareň () a neskôr ako Národná galéria zahraničného umenia ().

 Lokalita 
Celkový pohľad na budovu zo severozápadu|náhľad|vľavo
Budova galérie Kvadrat 500 leží v centrálnej časti Sofie na námestí „Sv. Aleksandăr Nevski“ (, doslova námestie svätého Alexandra Nevského) za budovou Chrámu svätého Alexandra Nevského.

 Dejiny budovy 
Dejiny budovy sa začali 31. mája 1880, kedy bulharské Národné zhromaždenie odhlasovalo návrh premiéra Petka Karavelova na založenie Štátnej tlačiarne. Výstavba budovy následne prebehla v rokoch 18811883.

V roku 1944 bola budova poškodená v dôsledku bombardovania a následne bola opravená na konci 40. rokov 20. storočia.

Začiatkom 80. rokov 20. storočia bola budova prestavaná a zmodernizovaná podľa projektu architekta Nikolu Nikolova a začala slúžiť ako Národná galéria zahraničného umenia. Jej oficiálne otvorenie prebehlo 5. novembra 1985.

Od roku 1999 sa začala rozvíjať myšlienka vybudovať nový komplex s muzeálnymi funkciami, ktorý by zahŕňal aj vedľajšiu budovu. Verejnú súťaž návrhov vyhral v roku 2010 architekt Janko Apostolov. Projekt rekonštrukcie bol následne zrealizovaný v rokoch 20122014. Rekonštruovaný objekt bol pod súčasným názvom oficiálne otvorený pre verejnosť 28. mája 2015 za prítomnosti vtedajšieho premiéra Bojka Borisova a ďalších členov vlády.

 Charakteristika budovy 
Budova bola postavená⁪ podľa projektu viedenského architekta Friedricha Schwanberga. Autorom prestavby v je architekt Nikola Nikolov.

Je postavená v neoklasicistickom slohu.

Ide o veľkú masívnu budovu s dvomi symetrickými krídlami, ktorá je v centrálnej časti zvýšená. V rámci obnovy budovy v 80. rokoch 20. storočia boli na fasáde vybudované výklenky pre sochy, ktoré pre budovu zhotovil Ľubomir Dimitrov.

 Národná galéria Kvadrat 500 
Kvadrat 500 je najväčším a najvýznamnejším z objektov bulharskej Národnej galérie. Expozícia je usporiadaná v 28 sálach na štyroch poschodiach. Vystavuje takmer 2 000 diel zo zbierky Národného múzejného komplexu, ktorú tvorí dokopy viac ako 42 000 položiek.

Polovica vystavených diel je od bulharských autorov. Druhá polovica predstavuje umenie z Európy, Ázie, Afriky a Ameriky.

Bulharská časť obsahuje diela predstavujúce bulharské umenie z polovice 19. storočia a z 20. storočia.

Väčšina zahraničnej časti zbierky bola zostavená v 80. rokoch 20. storočia. Predstavuje predovšetkým európske umenie z 15.20. storočia a ukážky z Ázie, Afriky a Ameriky. Zo zahraničných exponátov sú najvýznamnejšie napríklad kolekcie francúzskych malieb a plastík z konca 19. a začiatku 20. storočia, kolekcia keramiky z klasickej periódy mayskej civilizácie (obdobie medzi 200 pred Kr. a 900 po Kr.), kolekcia afrických figúr a masiek z 18.19. storočia, alebo kolekcia japonských a indických miniatúr.

 Galéria 

 Referencie 

 Iné projekty 

Kategória:Stavby v Sofii
Kategória:Architektúra z 1883
Kategória:Galérie v Bulharsku
Kategória:Neoklasicistické stavby v Bulharsku